URRUZUNO URRESTI (EH Bildu, 2014-05-29):
Bai.
Berriro tematuko gara kontu honekin. Uste dugu ETB murgildua dagoen arazoari partxeek, behin eta berriz ezartzen zaizkion partxeek ez diotela irtenbiderik emango. Ikus-entzunezkoen euskal kontseilua eratu behar dela uste dugu, izaera aholkularia eta erabakitzailea izango duena.
Eta uste dugu hori izan behar dela bitarteko nagusia objetibotasuna eta gardentasuna eremu, esparru desberdinetan bermatzeko, euskal gizartearen beharretara egokitutako tresna bat litzateke, telebistak eta irratiak, tokikoak barne eta ETB nahi baldin bada bertako eragile nagusiena izango litzateke, benetan informazio, formazio eta entretenimendu hedabideak izatea lortze aldera.
Zeregin horretan, EITBk Euskal Herriko ikus-entzunezko panoraman eragile nagusiena den heinean, erantzukizun handiena duen heinean, beharrezkoa ikusten dugu ikus-entzunezkoen sistema osoa arautuko duen erakunde publikoa sortzea. Lehen esan bezala, Kataluinan, adibidez, Kataluinan dagoenaren tankeran. Komunikazioaren euskal kontseiluaz ari gara, pluraltasuna eta ikus-entzunezko sistemaren betebeharrak ziurtatzeko, beren artekari funtsezkoa litzateke euskal komunikazio sistema osoaren, ez soilik EITBren, lehen esan bezala, osasuna eta aniztasuna bermatzeko.
Hori da guk gure zuzenketan jaso izan nahi duguna. Eta aurretiaz izan diren interbentzioei erantzuteko, Unzalu jaunari soilik gauza bat, ez da zilegia, ez da zilegia Gobernuak egiten ez duena Euskal Herria Bilduren bizkar gainean jartzea.
Euskal Herria Bilduk EAJrekin batzuetan adostu ditu ekimen batzuk, Alderdi Sozialistak ere. Alderdi Sozialista, oker ez banaiz orain dela gutxi sinatu zuen ekainaren 1erako  - igandea da, gaur osteguna da, ekainaren 1a igandea da - , ekainaren 1erako Web orrian zintzilikatuak egon behar dira gestoreen kontratazio baldintzak, ez dakit zer, badakit zer, badakit zer. Ikusiko dugu noizko egoten den. Zu ere horretan orduan erantzule izango zara, zu ere bederen transparentziaren kontrakoa izango zara, baldin eta Gobernuak epe hori betetzen ez baldin badu, hala ulertzen dut.
Hori egotzi diguzu guri. Euskal Herria Bilduk lan-poltsen inguruan eskatzen zuena zen araudi bat egitea. Kontua ez zen hain sinplea, hemendik esan duzun bezalako sinplea, ea tribunaletan langileen ordezkariak egon daitezkeen ala ez.
Guk uste dugu daukagun informazioaren arabera Tribunalak sozietate batzuetan badaudela, beste batzuetan ez daudela, daudenetan batzuetan langileak daudela, besteetan ez daudela. Orduan, eskatzen genuena guzti hori homogeneizatzeko eta arautzeko araudi bat.
Gobernuak ez duela bete? Ba hori Gobernuari eskatu beharko zaio. Eta lan eskaintza publikoaren inguruan, ia hor uste dut pixka bat irristatu egin zarela. Irristatu egin zara zeren lan eskaintza publikoak hainbat ondorio izan ditzake, hainbat ondorio izan ditzake baina horietako bat espreski, bat espreski, justu gardentasuna eta berdintasuna bermatzera etorriko den bat da.
Hau da, EITBren sarbidea izan behar duen orok aurretiaz pasatu beharko duen lehiaketa publikoa, momentuan hori bete ez delarik. Eta hori bete ez delako, planteatzen dugu OPE bat, lan eskaintza publiko bat egitea, batez ere guztiek postu horietara sarbidea izatea nahi duten guztiek aukera berdintasunean era objektiboz tratatuak izatea eta horren baitan postuak lortu behar duenak lortzea.
Uribe-Etxebarria jaunari, giroa eta posizioak eta ados, baina guztiok. Ez duena da balio nolabaiteko aitakortasuna norbere buruari aitortze ematea, hau da, EITBn nik agintzen dut, orduan beste guztiok nik esaten dudan bezala konportatu behar zarete, eta horren baitan hitz egingo dugu legea aldatu daitekeen edo ezin daitekeen.
Ez, ez, ez. Euskara bezala, Osakidetza bezala, EITB guztiona da, guztiona, guztiona. Eta bukatzeko, honekin bukatzen dut Uribe-Etxebarria jaunari esan ere, nik neronek informazioa eskatu nuen Euskadi Movie saioaren inguruan, alde batetik kopia juridikoa eta beste alde batetik kopia artxibatua eta kopia artxibatuan juridikoan agertzen den sketch bat ez da agertzen.
Beraz, ez da nik esaten dudana, Gobernuak pasa didan informazioa da. Norbaitek artaziak sartu ditu.